এমনি এক ভাবনা থেকে ২০১৪ সালের ডিসেম্বর মাসে আমরা বিসিএস প্রশাসন ক্যাডারের ৩০ ব্যাচের কয়েকজন তরুণ কর্মকর্তা পিএটিসির কফি কর্ণারে বসেছিলাম । আমাদের বসার উদ্দেশ্য ছিল দেশের জন্য, জনগণের জন্য একটা নতুন কিছু করা। সরকারকে এবং জনগণকে একটা নতুন কিছু উপহার দেয়া। প্রাথমিকভাবে এই উদ্দেশ্যের বিভিন্ন দিক নিয়ে আলোচনা হলো এবং সিদ্ধান্ত হলো পরের দিন আবার বসবো এবং বিভিন্ন উদ্ভাবনী আইডিয়া নিয়ে কথা হবে। পরের দিন ডিনারের পর সবাই বসলাম যার যার আইডিয়া নিয়ে। আলোচনার অনেক উদ্ভাবনী আইডিয়া উঠে আসলো। তবে সবচেয়ে গুরুত্ব পেলো সেই সব আইডিয়া যেগুলো জনগণের সরাসরি কাজে লাগবে। সেখানেই বসে ফিজিবিলিটি এনালাইসিস করা হলো। কিছু কিছু আইডিয়া শুরুতেই বাদ পড়লো। কারণ পর্যাপ্ত অর্থায়নের অভাব। আবার কিছু কিছু আইডিয়া বাদ পড়লো যেগুলোর সাথে সরাসরি নীতিনির্ধারণের বিষয় জড়িত। অনেকের মত আমিও একটা প্রস্তাব রাখি— সেটা হলো সরকারের গুরুত্বপূর্ণ সকল দাফতরিক নম্বর জনগণের হাতের কাছে পৌঁছে দেয়া। যাতে করে সাধারণ জনগণ ঘরে বসেই পুরো বাংলাদেশের সকল সরকারি অফিসের অফিসারের সাথে যোগাযোগ করতে পারে। প্রবাসী বাংলাদেশীদের অনেক সময় বিভিন্ন সরকারি অফিসের সাথে যোগাযোগের প্রয়োজন হয়, প্রয়োজনীয় তথ্য না থাকায় অনেক সময় তাদেরকে দালালের শরণাপন্ন হতে হয়। আইডিয়াটির ব্রিফিং শুনে সবাই সায় দেয় আইডিয়াটি বাস্তবায়নের পরবর্তী পদক্ষেপের জন্য।